P. Prokopovič, minister dopravy, pôšt a telekomunikácií SR: (2002-12-12):
Dohodu schválila vláda Slovenskej republiky uznesením č. 458 zo dňa 9. mája 2002 a bola podpísaná 15. mája 2002 v Bratislave pri príležitosti návštevy prezidenta Macedónskej republiky na Slovensku. Účelom dohody je vytvoriť právny rámec na vykonávanie pravidelných leteckých dopravných služieb medzi oboma štátmi. Nová zmluvná základňa pre civilné letectvo je nutná z hľadiska nevyhovujúceho stavu federálnych dohôd, je vo vzťahu ku všetkým štátom. Bol určený letecký dopravca Česko-slovenské aerolínie a hlavným bodom na nalietavanie bola Praha. Okrem týchto dôvodov je potrebné obnovovať zmluvnú základňu v dôsledku rýchleho rozvoja civilného letectva, pretože podľa odporúčaní Medzinárodnej organizácie civilného letectva sú členské štáty zaviazané zakomponovať do bilaterálnych dohôd nové prvky, ako sú ustanovenia o bezpečnosti letov, kontrola lietadla a prevádzkovateľa na letiskovej ploche, počítačové rezervačné systémy predaja leteniek a podobne. Text predkladanej dohody zodpovedá štandardným bilaterálnym dohodám o leteckej doprave, ktoré má Slovenská republika už uzavreté s viacerými štátmi Európy i sveta. Zároveň vás, pani poslankyne, páni poslanci, prosím o vyslovenie súhlasu s predmetnou dohodou a rozhodnutie, že ide o medzinárodnú zmluvu podľa čl. 7 ods. 5 ústavy. Ďalej mi dovoľte uviesť odôvodnenie návrhu na vyslovenie súhlasu Národnej rady Slovenskej republiky so Zmluvou medzi Slovenskou republikou a Českou republikou o železničnej privilegovanej peážnej doprave v mimoriadnych situáciách. Tento návrh predkladá vláda Slovenskej republiky na rokovanie Národnej rady Slovenskej republiky podľa čl. 86 ods. d) Ústavy Slovenskej republiky, na základe ktorého Národná rada vyslovuje súhlas s medzinárodnými zmluvami, ktoré priamo zakladajú práva alebo povinnosti fyzických osôb alebo právnických osôb. Zároveň ide o medzinárodnú zmluvu podľa čl. 7 ods. 5 ústavy, na vykonanie ktorej nie je potrebný zákon a ktorá má prednosť pred zákonmi, keďže článok 5 zmluvy vytvára právny rámec na prechod privilegovaných vlakov jednej zmluvnej strany na územie druhej zmluvnej strany bez vykonávania hraničného vybavovania. Zmluva bola podpísaná dňa 20. novembra 2001 v Ostrave na základe uznesenia vlády Slovenskej republiky č. 732 z 15. augusta 2001. Následne mala byť ako prezidentská zmluva predložená na vyjadrenie súhlasu Národnej rade. Keďže medzičasom boli prijaté zmeny a doplnenia legislatívnych pravidiel vlády Slovenskej republiky, podľa ktorých má byť súčasťou materiálu predkladaného na schválenie Národnou radou aj doložka prednosti medzinárodnej zmluvy pred zákonmi, Ministerstvo dopravy, pôšt a telekomunikácií Slovenskej republiky predložilo túto doložku formou dodatku do Legislatívnej rady vlády Slovenskej republiky a vláda tento dodatok schválila uznesením č. 1217 6. novembra 2002. Vzhľadom na to, že ide o zmluvu, ktorá má uľahčiť prevádzku železničnej dopravy v mimoriadnych situáciách v oboch štátoch, a vzhľadom na častý výskyt záplav na rieke Morave je potrebné, aby zmluva nadobudla platnosť čo najskôr. Odporúčam preto vysloviť súhlas s predmetnou zmluvou a rozhodnúť, že ide o medzinárodnú zmluvu podľa čl. 7 ods. 5 ústavy. Ďalej uvádzam odôvodnenie návrhu na vyslovenie súhlasu Národnej rady Slovenskej republiky s Dohodou medzi vládou Slovenskej republiky a vládou Českej republiky o vnútrozemskej plavbe. Tento návrh predkladá vláda Slovenskej republiky na rokovanie Národnej rady, tak ako v predchádzajúcich prípadoch, podľa čl. 86 ods. d) Ústavy Slovenskej republiky, na základe ktorého Národná rada Slovenskej republiky vyslovuje súhlas s medzinárodnými zmluvami, ktoré priamo zakladajú práva alebo povinnosti fyzických alebo právnických osôb. Zároveň ide o medzinárodnú zmluvu podľa čl. 7 ods. 5 ústavy, na vykonanie ktorej nie je potrebný zákon a ktorá má prednosť pred zákonmi. Dohodu schválila vláda Slovenskej republiky uznesením č. 692 zo dňa 18. 7. 2001 a bola podpísaná 5. septembra 2001 na Paneurópskej konferencii o vnútrozemských vodných cestách v Rotterdame. Dodatok obsahujúci doložku schválila vláda Slovenskej republiky uznesením č. 542 zo dňa 29. 5. 2002. Vychádzajúc z úlohy vnútrozemskej plavby, ktorou je jej ekonomická, ekologická výhodnosť a poskytovanie voľnej infraštruktúry a prepravných kapacít, čím umožňuje znížiť spoločenské náklady a negatívne dosahy na životné prostredie, je predkladaná dohoda realizačným výstupom uskutočnenia cieľov a zámerov obidvoch strán. Text predkladanej dohody zodpovedá štandardným bilaterálnym dohodám o vnútrozemskej plavbe, ktoré má Slovenská republika uzavreté so Spolkovou republikou Nemecko a Holandským kráľovstvom. Ustanovenia dohody komplexne riešia problematiku vnútrozemskej plavby na územiach obidvoch štátov vrátane režimu plavby na rieke Morave, kde je vodný tok v dĺžke 50 kilometrov spoločným hraničným úsekom. Dohoda upravuje aj otázky súvisiace s uznávaním dokladov odbornej spôsobilosti pomocou členom lodných posádok a vytváraním spoločných podnikov prevádzkovateľmi vodnej dopravy. Zároveň vás, pani poslankyne, takisto prosím o vyslovenie súhlasu s predmetnou dohodou a o rozhodnutie, že ide o medzinárodnú zmluvu podľa čl. 7 ods. 5 ústavy. A nakoniec v sérii štyroch predkladaných materiálov dovoľte mi uviesť odôvodnenie návrhu na vyslovenie súhlasu Národnej rady Slovenskej republiky s Dohodou medzi vládou Slovenskej republiky a vládou Spolkovej republiky Nemecko o medzinárodnej cestnej osobnej a nákladnej doprave. Tak ako v predchádzajúcich prípadoch, aj tento návrh predkladá vláda Slovenskej republiky na rokovanie Národnej rady podľa čl. 86 ods. d) Ústavy Slovenskej republiky, na základe ktorého Národná rada vyslovuje súhlas s medzinárodnými zmluvami, ktoré priamo zakladajú práva alebo povinnosti fyzických alebo právnických osôb. Zároveň takisto ide o medzinárodnú zmluvu podľa čl. 7 ods. 5 ústavy, na vykonanie ktorej nie je potrebný zákon a ktorá má prednosť pred zákonmi. Predkladaná dohoda je štandardnou bilaterálnou dohodou, aké sme uzavreli s väčšinou európskych štátov. Jej účelom je úprava práv a povinností dopravcov v zmysle súčasných európskych potrieb a predpisov. Nahradí dohodu pre osobnú dopravu z roku 1996 a zároveň dohodu pre nákladnú dopravu z roku 1992. Návrh na uzavretie dohody schválila vláda Slovenskej republiky uznesením č. 520 dňa 22. mája 2002, v zmysle ktorého bola následne 14. júna 2002 v Bratislave podpísaná. Na žiadosť nemeckej strany sa dohoda predbežne vykonáva odo dňa jej podpisu v súlade s vnútroštátnymi právnymi predpismi. Platnosť nadobudne potom, ako nemeckej strane oznámime splnenie vnútroštátnych predpisov na nadobudnutie jej platnosti. Keďže Nemecko je pre Slovenskú republiku významný obchodný partner a spomínané dohody sú v súčasnosti nevyhovujúce, odporúčam plénu vysloviť s touto dohodou súhlas a zároveň aj rozhodnúť, že ide o medzinárodnú zmluvu podľa čl. 7 ods. 5 ústavy. Ďakujem pekne za pozornosť. Pán predsedajúci, skončil som s odôvodnením všetkých štyroch materiálov.